187/2003. (XI. 5.) Korm. rendelet
a földgáz határon keresztül történő szállításáról
A Kormány a földgázellátásról szóló 2003. évi XLII. törvény (a továbbiakban: GET) 55. §-ának b) pontjában kapott felhatalmazás alapján a következőket rendeli el:

1. § E rendelet alkalmazásában:

a) határon keresztüli földgázszállító vezetékekhez való hozzáférés: a GET 38. § (1) bekezdés szerinti engedélyesek szállítási jogosultsága a GET 3. § 29. pontja szerinti határon keresztüli földgázszállító vezetékeken történő földgázbehozatal és -kivitel lebonyolítására;

b) határon keresztüli földgázszállító vezeték be- és kiszállítási kapacitása: a határon keresztüli földgázszállító vezeték belépési vagy kilépési pontjain keresztül időegység alatt be- vagy kiszállítható gázmennyiség.

2. § (1) A határon keresztüli földgázszállító vezetékeken történő kapacitáslekötésre az jogosult, akinek a Magyar Energia Hivatal (a továbbiakban: Hivatal) a GET 38. §-ának (1) bekezdésében foglaltak szerint arra hozzáférési engedélyt adott.

(2) Vertikálisan integrált földgázipari vállalkozás engedélyes tevékenységenként külön-külön köteles a kapacitáslekötésre irányuló eljárást lefolytatni.

3. § (1) A határon keresztüli földgázszállító vezeték be- és kiszállítási szabad kapacitását csak a GET 9. §-a (1) bekezdésének i) pontjában meghatározott engedély birtokában, és a ténylegesen végrehajtásra kerülő földgázszállítások érdekében és mértékéig lehet lekötni.

(2) A határon keresztüli földgázszállító vezetékhez való hozzáférésre engedéllyel rendelkezők részére szükséges határon keresztüli szállítókapacitást a szállítói engedélyesnél kell lekötni.

(3) A kapacitáslekötéshez a földgázellátásról szóló 2003. évi XLII. törvény egyes rendelkezéseinek végrehajtásáról szóló 111/2003. (VII. 29.) Korm. rendelet (a továbbiakban: Vhr.) 23. §-ának (3) bekezdésének c)-e) pontjaiban foglaltakon kívül a következő iratok benyújtása szükséges:

a) a határon keresztül szállítandó földgázmennyiségnek a Magyar Köztársaság határáig és/vagy határától történő elszállítására vonatkozó, a kapacitás lekötésére, valamint a földgázmennyiség forrására vonatkozó érvényes igazolás,

b) a határon keresztül behozott, illetve kivitt földgáz tulajdonosának és a szállítás céljának megnevezése,

c) a szállításra kerülő földgáz minőségének, műszaki-technikai paramétereinek megadása.

4. § Abban az esetben, ha az új kapacitáslekötések során határon keresztüli beszállítási kapacitáshiány jelentkezik, akkor az igények kielégítésénél a Vhr. 23. §-ának (4) bekezdése szerinti hozzáférési sorrendet kell figyelembe venni.

5. § (1) A határon keresztüli földgázszállításban résztvevőket információadási kötelezettség terheli. A határon keresztüli földgázszállító vezetékhez való hozzáférési engedéllyel rendelkezők, a szállítói engedélyes(ek) és a rendszerirányító közötti, valamint a Hivatalnak történő adatszolgáltatás részletes szabályait az Üzemi és Kereskedelmi Szabályzat (továbbiakban: ÜKSZ) tartalmazza.

(2) A földgáz határon keresztül történő szállítása tekintetében a rendszerirányító engedélyesnek olyan információkezelő eljárásokat és nyilvántartási rendszereket kell alkalmaznia, amelyek lehetővé teszik az egyes szállítások elkülönített kezelését, allokálását és ellenőrzését.

(3) A határon keresztüli földgázszállítási kapacitások elosztásával, felhasználásával és fel nem használásával kapcsolatosan keletkezett adatokat a rendszerirányító öt évig köteles megőrizni.

(4) A szállító köteles nyilvántartást vezetni, és azt nyilvánosságra hozni a határon keresztüli földgázszállító vezeték lekötött be- és kiszállítási kapacitásáról hozzáférési kategóriánként, valamint a szabad kapacitásról az ÜKSZ-ben meghatározottak szerint.

6. § (1) A GET 38. §-a (4) bekezdésének a)-c) és e) pontjaiban felsorolt esetekben a szállítói engedélyes a rendszerirányító engedélyesen keresztül javaslatot nyújthat be a Hivatalhoz a hozzáférés megtiltására, az ezeket bizonyító dokumentumok csatolásával.

(2) A GET kihirdetése előtt megkötött, vagy módosított hosszú távú földgázvásárlási szerződés mindenkori jogosultja, illetve kötelezettje a GET 38. §-a (4) bekezdésének d) pontja szerinti elháríthatatlan gazdasági-pénzügyi nehézségét a Hivatal felé a GET 56. §-a (2) bekezdésének k) pontjában foglalt felhatalmazás alapján kiadott külön rendeletben szabályozott tartalmi és formai követelményeknek megfelelően jelentheti be.

7. § (1) A feljogosított fogyasztót a közüzemi szerződés keretéből történő kilépésekor - a feljogosított fogyasztókról szóló 112/2003. (VII. 29.) Korm. rendelet 3. § (6) bekezdése alapján - saját ellátása mértékéig megillető határkeresztező kapacitást úgy kell meghatározni, hogy a felosztott kapacitás a fogyasztónak az adott fogyasztási hely tekintetében a legutolsó szerződéses időszakra (gázévre) vonatkozóan a közüzemi szerződésben rögzített legnagyobb teljesítményigénnyel azonosított kapacitással arányos legyen.

(2) A nyilvántartásba vett feljogosított fogyasztó az (1) bekezdés szerinti határon keresztüli földgázszállító vezetékhez való hozzáférési kapacitását - saját ellátásának biztosítása érdekében - földgázkereskedőn keresztül is igénybe veheti.

8. § E rendelet előírásait kell megfelelően alkalmazni a határon keresztüli elosztó vezetéken történő szállításokra is.

9. § Ez a rendelet 2004. január 1. napján lép hatályba.

